Uitspraak gelewer in Oscar-appèlaansoekRegter Thokozile Masipa. Foto: Kim Ludbrook/EPA/Pool Regter Thokozile Masipa het Vrydag uitspraak gelewer in die staat se aansoek om verlof tot appèl teen Oscar Pistorius se vonnis. “Ek is nie oortuig dat ŉ ander hof tot ŉ ander gevolgtrekking sal kom nie,” het Masipa gesê voor sy die aansoek met koste van die hand gewys het. Die staat het versoek dat die 29-jarige voormalige Paralimpiese atleet swaarder gevonnis word vir die moord op sy meisie, Reeva Steenkamp, op Valentynsdag 2013 in Pistorius se huis in Silver Lakes, Pretoria. Pistorius is aanvanklik skuldig bevind aan strafbare manslag, maar die skuldigbevinding is later na moord omgekeer. In Julie vanjaar het Masipa Pistorius tot ses jaar tronkstraf gevonnis. Masipa het tydens die vonnisoplegging gesê lang tronkstraf sal nie geregtigheid tot gevolg hê in Pistorius se geval nie en dat dit onwaarskynlik is dat hy weer ŉ oortreding sal begaan. Oscar Pistorius op 15 Junie in die hof. Foto: eNCA Die staat het vroeër Vrydag aangevoer die hof het fouteer deur te bevind dat lang tronkstraf nie geregtigheid tot gevolg sal hê in Pistorius se geval nie. Staatsaanklaer adv. Gerrie Nel het gesê die hof moes meer klem geplaas het op die voorsienbare gevolge van Pistorius se dade en die dolus eventualis-aspek in die saak. Volgens Nel moes Pistorius geweet het indien hy vier skote deur die toiletdeur skiet, sal dit waarskynlik of selfs voor die hand liggend wees dat hy die persoon agter die deur sal doodskiet. Adv. Barry Roux, Pistorius se regsverteenwoordiger, het in antwoord op Nel se betoog gesê hy beskou dit as ŉ belediging teenoor die hof dat die staat meen die hof het fouteer in sy uitspraak. “Die staat is bevooroordeeld teenoor die beskuldigde,” het Roux gesê. “Deur te sê die beskuldigde het ŉ ‘mate van spyt’ oor sy optrede terwyl Pistorius erg gehuil het en duidelik gebroke was, wys net die staat se vooroordeel.” Lees alle vorige berigte oor Oscar Pistorius op Maroela Media.